Parlement gee stempel van goedkeuring vir nuwe baas van intelligensieDr. Setlhomamaru Isaac Dintwe Foto: @marudintwe, Twitter Die nasionale vergadering het Dinsdag die aanbeveling, dat Setlhomamaru Isaac Dintwe aangestel moet word as die nuwe inspekteur-generaal van intelligensie, goedgekeur. Die pos was al ŉ jaar en ŉ half lank vakant. Pres. Jacob Zuma se nominasie vir Dintwe se aanstelling is deur 299 LP’s goedgekeur, maar 14 het teen die aanstelling gestem. Die nominasie deur die gesamentlike staande komitee oor intelligensie was eenparig. Die komitee is gedwing om die nominasieproses te herhaal nadat Cecil Burgess se nominasie só hewige teenkanting ontvang het, dat die regerende party nie die ondersteuning van die nasionale vergadering kon bekom nie. Daar was omstredenheid op die vooraand van die stemmery toe dit aan die lig gekom het dat Dintwe polisieminister Nathi Nhleko se mislukte poging ondersteun het om Robert McBride, as die hoof van die onafhanklike polisieondersoekdirektoraat (Opod) te verwyder. Dintwe het aangevoer daar is ŉ behoefte vir ŉ uitvoerende gesag oor Opod en dat die organisasie beperkte onafhanklikheid moet hê, aangesien dit uiteindelik dieselfde doelwitte as die polisie nastreef. Hy is die voormalige hoof van Unisa se departement van polisie-praktyk, waar hy voorheen ook ’n senior lektor was. Hy was ook die adjunkdirekteur van beleid in die Gautengse departement van gemeenskapsveiligheid.